
Parlamentul României   

Camera Deputaţilor 


Comisia pentru administraŢie pUblicĂ Şi amenajarea teritoriului
Bucureşti, 26 martie 2019

Nr. 4c-7/57



PL x. 61/2019



Către,
BIROUL PERMANENT AL

CAMEREI DEPUTAȚILOR 

Vă înaintăm, alăturat, RAPORTUL asupra proiectului de Lege pentru completarea art.10 din Legea nr.7/2006 privind statutul funcţionarului public parlamentar trimis, spre dezbatere în fond, Comisiei pentru administrație publică și amenajarea teritoriului  cu adresa nr. PLx. 61 din 25 februarie 2019.
PREŞEDINTE,
Florin Claudiu ROMAN

RAPORT
asupra proiectului de Lege pentru completarea art.10 din Legea nr.7/2006 privind statutul funcţionarului public parlamentar

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru administrație publică și amenajarea teritoriului a fost sesizată spre dezbatere în fond cu proiectul de Lege pentru completarea art.10 din Legea nr.7/2006 privind statutul funcţionarului public parlamentar, trimis cu adresa nr. PLx. 61 din 25 februarie 2019 și înregistrat cu nr.4c-7/57 din 26 februarie 2019.
Potrivit prevederilor art. 75 din Constituţia României, republicată şi ale art. 92 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în ședința din 18 februarie 2019.
Consiliul Legislativ a avizat favorabil inițiativa legislativă, conform avizului nr. 1081 din 14 noiembrie 2018.

Comisia pentru drepturile omului, culte şi problemele minorităţilor naţionale a avizat negativ inițiativa legislativă, conform avizului nr. 4c-6/165 din 5 martie 2019.

Comisia juridică, de disciplină și imunități a avizat favorabil inițiativa legislativă, conform avizului nr.4c-13/143 din 12 martie 2019.

Comisia pentru muncă și protecție socială a avizat favorabil cu un amendament admis, conform avizului nr.4c-9/117 din 11 martie 2019.

Guvernul, conform punctului de vedere nr.64 din 21 ianuarie 2019, lasă la latitudinea Parlamentului să decidă asupra oportunității adoptării inițiativei legislative.

Proiectul de lege supus dezbaterii are ca obiect de reglementare completarea art.10 din Legea nr.7/2006 în sensul că „nu se află în situaţia de incompatibilitate funcţionarul public parlamentar care este desemnat printr-un act administrativ, emis în condiţiile legii, să participe în calitate de reprezentant al autorităţii ori instituţiei publice în cadrul unor organisme sau organe colective de conducere constituite în temeiul actelor normative în vigoare”.
In conformitate cu prevederile art. 61 din Regulamentul Camerei Deputaților, republicat, cu modificările și completările ulterioare, Comisia pentru administrație publică și amenajarea teritoriului a examinat inițiativa legislativă și documentele aferente în ședința din 26 martie 2019.
Din numărul total de 23 membri ai Comisiei pentru administrație publică și amenajarea teritoriului au participat la dezbateri 21 deputaţi.

În urma dezbaterii, membrii Comisiei au hotărât, cu majoritate de voturi (o abținere) adoptarea  proiectului de Lege pentru completarea art.10 din Legea nr.7/2006 privind statutul funcţionarului public parlamentar, cu un amendament admis prezentat în anexa la prezentul raport.
În raport de obiectul şi conţinutul său,  proiectul de lege face parte din categoria legilor organice.





PREŞEDINTE, 





  SECRETAR,    





   Florin Claudiu ROMAN 



Simona BUCURA-OPRESCU
Sef serviciu, Sofia Chelaru

 Consilier parlamentar, Nicoleta Toma
Anexa
AMENDAMENT ADMIS

	Nr. crt.
	Text iniţial
	Text propus de comisie

(autor amendament)
	Motivare

	1. 
	Lege

pentru completarea art.10 din Legea nr.7/2006 privind statutul funcționarului public parlamentar


	Nemodificat
	

	2. 
	
Articol unic. – La articolul 10 din Legea nr.7/2006 privind statutul funcţionarului public parlamentar, republicată în Monitorul Oficial al României, Partea I, nr.345 din 25 mai 2009, cu modificările şi completările ulterioare, după alineatul (1) se introduce un nou alineat, alin.(11), cu următorul cuprins:


“(11) Nu se află în situaţie de incompatibilitate, în sensul prevederilor alin. (1) lit. a) şi c), funcţionarul public parlamentar care este desemnat printr-un act administrativ, emis în condiţiile legii, să participe în calitate de reprezentat al autorităţii ori instituţiei publice în cadrul unor organisme sau organe colective de conducere constituite în temeiul actelor normative în vigoare.”


	Nemodificat


„(11) Nu se află în situaţie de incompatibilitate, în sensul prevederilor alin.(1) lit.a) şi c), funcţionarul public parlamentar care:


a) este desemnat printr-un act administrativ, emis în condiţiile legii, să facă parte din consiliile de administraţie ale regiilor autonome sau societăţilor aflate în subordinea, sub autoritatea sau sub controlul Camerei Deputaţilor, Senatului sau Parlamentului, după caz, ori din cadrul unor organisme sau organe colective de conducere constituite în temeiul actelor normative în vigoare şi aflate sub control parlamentar;


b)  este reprezentantul secretarului general al Camerei Deputaţilor în Consiliul de administraţie al Regiei Autonome "Monitorul Oficial", potrivit art.II din Legea nr.208/2018 pentru modificarea şi completarea Legii nr. 202/1998 privind organizarea Monitorului Oficial al României.”
Autor: Comisia pentru muncă şi protecţie socială


	Pentru respectarea normelor de tehnică legislativă.

Având în vedere că Legea nr.7/2006 se aplică doar unei categorii de funcţii publice, respectiv funcţionarilor publici parlamentari, se impune reanalizarea normei prin raportare la autorităţile sau instituţiile aflate în subordinea, sub autoritatea sau sub controlul Camerei Deputaţilor, Senatului sau Parlamentului, după caz.

Legea nr.7/2006 derogă de la cadrul general în materie, respectiv Legea nr.188/1999 şi Legea nr.161/2003, impunând restricţii/incompatibilităţi specifice întrucât reglementările generale privind regimul incompatibilităţilor din Legea nr.161/2003 nu se aplică şi funcţionarilor publici parlamentari.

Pentru a putea face aplicabile dispoziţii legale ulterioare apariţiei Legii nr.7/2006, este necesară completarea textului.

